आईपीएल-5 में 9 टीमों के बीच होगी श्रेष्ठता की जंग  
आईपीएल के पांचवें संस्करण की शुरुआत चार अप्रैल, 2012 से होगी। फाइनल मुकाबला 27 मई को खेला जाएगा।
इंडियन प्रीमियर लीग (आईपीएल) के पांचवें संस्करण की शुरुआत चार अप्रैल, 2012 से होगी। फाइनल मुकाबला 27 मई को खेला जाएगा। यह अब तक का सबसे लम्बी अवधि वाला आईपीएल संस्करण होगा। इसमें कुल नौ टीमें हिस्सा लेंगी।  भारतीय क्रिकेट कंट्रोल बोर्ड (बीसीसीआई) के सचिव संजय जगदाले द्वारा जारी बयान के मुताबिक आईपीएल की गवर्निग काउंसिल ने शुक्रवार को हैदराबाद में हुई बैठक के बाद अगले संस्करण की तारीख की घोषणा की।  जगदाले ने कहा, "आईपीएल-5 का उद्घाटन समारोह उद्घाटन मैच से पहले तीन अप्रैल को चेन्नई में होगा। इसमें कुल नौ टीमें हिस्सा लेंगी। यह साफ किया जा रहा है क्योंकि कोच्चि टस्कर्स को लेकर अब कोई विचार नहीं किया जाएगा। इसके लिए खिलाड़ियों की नीलामी की रूपरेखा अगली बैठक में तय की जाएगी।"  गवर्निग काउंसिल ने टीम प्रबंधनों को अगले संस्करण के फॉरमेट और रूप को लेकर सलाह देने को कहा है। इसके लिए प्रबंधन कई तरह के सुझाव दे सकते हैं।  आईपीएल के चौथे संस्सकरण में कुल 10 टीमों ने हिस्सा लिया था। कोच्चि नई फ्रेंचाईजी के तौर पर पहली बार आईपीएल में खेली थी लेकिन बैंक गारंटी रकम का भुगतान नहीं करने के कारण गवर्निग काउंसिल ने उसे आईपीएल से बाहर कर दिया।